Branislav Đurđev

**Branislav Đurđev** (1908-1993, historičar, orijentalist, akademik ANU BiH

Branislav Đurđev završio je studij historije i orijentalne filologije na Filozofskom fakultetu u Beogradu (1934). Na istom fakultetu odbranio je doktorsku disertaciju pod nazivom - Kakva je bila vlast u Crnoj Gori u XVI i XVII veku (1952).

Na Odsjeku za historiju Filozofskog fakulteta u Sarajevu radi od njegovog osnivanja (1950). Godine 1957. biran je za redovnog profesora na predmetima Historija južnoslavenskih naroda u doba osmanske vladavine i Uvod u historijsku nauku. Bio je direktor Orijentalnog instituta u Sarajevu od njegovog osnivanja (1964). Obavljao je dužnost dekana Filozofskog fakulteta u Sarajevu u akademskoj 1964/1965. godini. Penzionisan je 1973, a predavanja iz Uvoda u historijsku nauku držao je do 1979.

Branislav Đurđev je bio plodan naučni radnik. Njegova bibliografija sadrži oko tri stotine bibliografskih jedinica. Svojim radovima dao je značajan doprinos u razvoju osmanistike. Važne su njegove  studije o socijalnoj i klasnoj prirodi osmanskog sistema, pitanjima svojine i položaju pojedinih društvenih slojeva u vrijeme osmanskih osvajanja južnoslavenskih prostora. Branislav Đurđev je bio i teoretičar historijske nauke. Bavio se pitanjima iz oblasti historije historiografije i historijske metodologije. Učestvovao na brojnim međunarodnih naučnim skupovima na području bivše Jugoslavije i inostranstvu (Istanbul, Rim, Minhen, Štokholm, Moskva).

Bio je član Naučnog društva BiH od njegovog osnivanja, a predsjednik u periodu 1955-1959. Član je ANU BiH-a. Od 1966. do 1967. je potpredsjednik, a 1968-1971. predsjednik je ANU BiH. Bio je član svih akademija na području bivše Jugoslavije (SAZU, JAZU, SANU, CANU, VANU, MANU).

Za nastavni, naučni i društveni angažman Branislav Đurđev nagrađen je 27-julskom nagradom, Šestoaprilskom nagradom grada Sarajeva, te nagradama ZAVNOBiH-a i AVNOJ-a. Odlikovan je Ordenom II reda Republike sa zlatnim vijencem.

Kao izraz zahvalnosti prema ovom djelatniku u Sarajevu danas postoji ulica sa njegovim imenom (kod BBI Centra). https://web.archive.org/web/20160304224345/http://mapasarajeva.net/branislava-djurdjeva-dositejeva-sarajevo/

## Posebna izdanja 
* Turska vlast u Crnoj Gori u XVI i XVII veku, Sarajevo, 1953, str. 136.
* Uloga crkve u starijoj istoriji srpskog naroda, Sarajevo, 1964, str. 239.
* Razvitak čovečanstva i društvo, Novi Sad, 1980, str. 356.
* Zagonetke civilizacije u starijoj istoriji čovečanstva, Novi Sad, 1981, str. 101.
* Postanak i razvitak brdskih, crnogorskih i hercegovačkih plemena, Titograd, 1984, 205 str.
* Zur neumarxistischen geschichtsauffassung, Beiträge auf Historikerkongressen, Vorträge und Aufsätze, Novi Sad, 1987, 179 str.
* Na zastarelim stranputicama, SKPD, Sarajevo, 2002, str. 177.
* Dva deftera Crne Gore iz vremena Skender-bega Crnojevića, Prva sveska, Posebna izdanja ANUBiH, Sarajevo, 1968, str. 110.
* Dva deftera Crne Gore iz vremena Skender-bega Crnojevića, Druga sveska, ANUBiH, Sarajevo, 1973, str. 198.

## Literatura 
* Redakcija: “Đurđev, Branislav”, Enciklopedija Jugoslavije, drugo izdanje, Zagreb, 1984, 740-741.
* Enver Redžić, “Branislav Đurđev – ličnost i djelo”, Sarajevo, 2003, str. 100.
* Miomir Dašić, Doprinos akademika Branislava Đurđeva istoriografiji o Crnoj Gori, CANU, Glasnik Odjeljenja društvenih nauka 9, Cetinje 1995, 35-92.
* Miomir Dašić, Branislav Đurđev (1908-1993), JIČ XXIV/1-2, Beograd 1996, 231-235.
* Vesna Mušeta-Aščerić, Bibliografija radova akademika prof. dr. Branislava Đurđeva, Prilozi 28, Sarajevo 1999, 271-291.
* Vesna Mušeta-Aščerić, Akademik prof. dr. Branislav Đurđev (1908.-1993.), Prilozi 28, Sarajevo 1999, 305-307.
* Bisera Nurudinović, Bibliografija radova akademika prof. dr Branislava Đurđeva, Prilozi za orijentalnu filologiju 28-29 (1978-1979), Sarajevo 1980, 5-36.
* Bisera Nurudinović – Emina Stanek, Bibliografija radova akademika prof. dr Branislava Đurđeva, POF 44-45 (1994-1995), Sarajevo 1996, 413-422.
* Sergije Princip, Odlazak dragog čovjeka, Most XXV/112-113(23-24), Mostar 1999, 106-107.
* Ankica Vasić, Biografija autora, “Branislav Đurđev, Zagonetke civilizacije u starijoj istoriji čovečanstva”, VANU, Akademske besede 1, Novi Sad 1981, 59-64.
* Ankica VasićBibliografija radova akademika Branislava Đurđeva, “Branislav Đurđev, Zagonetke civilizacije u starijoj istoriji čovečanstva”, VANU, Akademske besede 1, Novi Sad 1981, 67-98.
* Milan Vasić, Đurđev Branislav, “Enciklopedija srpske istoriografije (Priredili Sima Ćirković i Rade Mihaljčić)”, Knowledge, Beograd 1997, 371-372.
* ... Akademik Branislav Đurđev, “Orijentalni institut u Sarajevu 1950.-2000. – The Institute for Oriental studies in Sarajevo”, Orijentalni institut, Sarajevo, 2000, 104-106.
* ... Dr Branislav Đurđev, Svijet 22, Sarajevo 1996., 56.
* ... Đurđev Branislav, “Mala enciklopedija Prosveta. Opšta enciklopedija, 1 (A-J)”, 3. izdanje, Prosveta, Beograd, 1978. (Fototipsko preštampano izdanje 1980), 562.

Kategorija:Rođeni 1908.
Kategorija:Umrli 1993.
Kategorija:Biografije, Sremski Karlovci
Kategorija:Dekani Filozofskog fakulteta u Sarajevu
Kategorija:Odsjek za historiju Filozofskog fakulteta u Sarajevu
Kategorija:Predsjednici ANUBiH
Kategorija:Članovi ANUBiH
Kategorija:Članovi CANU
Kategorija:Članovi SANU
Kategorija:Članovi HAZU
Kategorija:Članovi MANU
Kategorija:Članovi VANU
Kategorija:Članovi SAZU
Kategorija:Dobitnici Šestoaprilske nagrade